Ысынлап та, халыҡты көнкүреш хеҙмәтләндереүе – кәрәкле тармаҡтарҙың береһе. Бөгөн ысын оҫталарҙың эше, заман технологияларын артта ҡалдырып, юғары кимәлдә баһалана. Алты йыл рәттән үткәрелгән күргәҙмәлә 100-ләп белгес ҡатнашты. Быйылғы конкурста таштан эшләнгән уникаль әйберҙәр, матур сувенирҙар, һындар, иҫ киткес картиналар күрһәтелде. Йәнһеҙ таштан тыуҙырылған мөғжизәгә ҡарап, һоҡланып туйғыһыҙ. Көндәр генә түгел, айҙар, хатта йылдарға һуҙылған эш бер генә һөнәрсенең эше тип әйтеп булмай. Сөнки ташты табыу, эшкәртеү, ҡырҡыу һәм башҡаһы өсөн бер нисә белгес талап ителә.